b'\n_START_ARTICLE_\nCerbi\n_START_SECTION_\nEtimologia\n_START_PARAGRAPH_\nJoan Coromines estableix l\'etimologia de Serbi a partir de les arrels basques a\xc3\xa7eari ("guineu") i bide ("cam\xc3\xad"). "Cam\xc3\xad de guineus" seria, doncs, la interpretaci\xc3\xb3 del nom del poble de Cerbi o Serbi segons l\'insigne fil\xc3\xb2leg.\n_START_SECTION_\nHist\xc3\xb2ria\n_START_PARAGRAPH_\nEl poble apareix esmentat en document de 839.\n_START_SECTION_\nEdat moderna\n_START_PARAGRAPH_\nEn el fogatge del 1553, Servi declara 10 focs laics i 3 d\'eclesi\xc3\xa0stics (uns 65 habitants).\n_START_SECTION_\nEdat contempor\xc3\xa0nia\n_START_PARAGRAPH_\nPascual Madoz dedica un article del seu Diccionario geogr\xc3\xa1fico... a Serv\xc3\xad. Hi diu que \xc3\xa9s un agregat del districte municipal d\'Unarre, situat en una petita vall, dins de la Vall d\'\xc3\x80neu. La combaten els vents del nord i del sud. El clima \xc3\xa9s fred, propens a pulmonies i reumes. Tenia en aquell moment 21 cases i l\'esgl\xc3\xa9sia parroquial de Sant Sadurn\xc3\xad, servida per un rector ordinari. Hi havia diverses fonts per a provisi\xc3\xb3 del ve\xc3\xafnat. Les terres s\xc3\xb3n fluixes, pedregoses i molt muntanyoses, encara que despoblades. S\'hi collia blat, s\xc3\xa8gol, patates i fenc. S\'hi criava tota mena de bestiar, especialment vacum, i hi havia ca\xc3\xa7a de llebres, perdius, molts isards i alguns \xc3\xb3ssos; hi havia poca pesca de truites. Comptava amb 40 ve\xc3\xafns (caps de casa) i 66 \xc3\xa0nimes (habitants).'